इयां गै इक बारी देआली गी जागत पटाके, शुरशुरियां चला दे हे। इक ने शुरशुरी दा तीर बनाया ते तीर-कमान उप्पर चाढ़िऐ गासा अ’ल्ल चलाया। ओ बलदी-बलदी उप्पर गेई ते फी बलदी गै भुञां डिग्गी। जागत बड़े खुश होए, घरा आले बी हस्सी-हस्सी पे। जागता ने फी इक तीर छंडेआ। ओ कंधा दे उप्परें बाड़ी च लग्गे दे बाजरे दे पस्से उप्पर जाई पेआ। पस्सा इक-दम बली उठेआ। लोक अग्ग बझाने गी दौड़े पर उन्दे पुजदे तगर सब भस्म होई गेदा हा। खुशी-खशाई दा दिन आया ते छें म्हीनें दी कमाई फूकिऐ बेई गे। खरी मनाई देआली, फकोई गेई हल-पंजाली।